kardosdrur/scandi-wiki huggingface dataset:
Katrine Ring

Katrine Ring (født 1960) er professionel DJ og spiller overalt i Danmark og i udlandet. Derudover holder hun foredrag om gadekunst og om DJ-kultur. Hun har en baggrund som kulturjournalist og fungerer også som moderator. Hun er vært og DJ på Natsværmeren på P2 siden 2011 .

Hun har 1980-85 læst Italienske studier på Odense Universitet. 

Hun er datter af billedkunstner Lise Ring og forfatter Angelo Hjort.

Tidligere hverv 

 Klummeskribent på MetroXpress, 2005-07
 musikanmelder på Berlingske Tidende, 2005-06
 freelancejournalist og discjockey, Danmarks Radio P3 og P1, 1982-98, 2000-07
 skribent på månedsbladet "Eurowoman" med speciale i musik og slik, 1998-2006
 musikanmelder og kulturskribent på Aktuelt, 1996-2000
 musikredaktør på københavneravisen Nat & Dag, 1995-97
 livsstilsskribent på filmmagasinet Levende Billeder, 1994-95
 startede ungdomskulturprogrammet GO! på P3, 1994
 skribent på musikmagasinet Gaffa, 1992-94
 musikbrevkasseredaktør på ungdomsbladet Vi Unge, 1986-95
 freelance journalist med egne magasinudsendelser om rockmusik, DR TV,og optrådte i "Kims Corner" hos Kim Schumacher, 1986-89

Tillidsposter og medlemsskaber 
Modtager af æresprisen, Kim Schumachers DeeJay-Pris, ved Danish DeeJay Awards (DDJA) i 2005.

 medlem af kunst- og kulturprogrammet Nordisk Kulturkontakt, NKK, 2013-16
 medlem som komponist af kunstnersammenslutningen MULT, 2012-
 medlem af DJ-kollektivet Vibezone, 1998-
 medstifter af dj-kollektivet Yo!Bebob, der arbejder med jazzmusik, 1992-
 i samråd med Europa-Kommissionen ministerudpeget jurymedlem til valg af Kulturhovedstad 2017, 2012-13
 medlem af Kunstrådet, 2007-11
 medlem af kunstnerisk hovedjury ved Danish DeeJay Awards (DDJA), 2006, 2008-
 bestyrelsesmedlem i musikforeningen Platform, 2005-06
 bestyrelsesmedlem, DFI, Det Danske Filminstitut, 2001-05
 medlem af kaospiloternes Inspiration Lounge, 2000-03
 medstifter af foreningen Cph. Jazzgang, www.jazzgang.dk, 2003
 bestyrelsesmedlem i Kulturministeriets Udviklingsfond, 1998-2001

Referencer 

Dj's fra Danmark
Radioværter fra Danmark
Anita Furu

Anita Furu (født 6. april 1962 i Jægersborg) er en dansk taleskriver og forfatter bosat på Frederiksberg. Hun har tre voksne børn og et barnebarn.

Anita Furu er uddannet økonom fra Københavns Universitet og har taget efteruddannelser i journalistik og kommunikation. Siden 2006 har hun været ansat i Statsministeriet, hvor hun blandt andet skriver taler for statsministeren.

Anita Furu fik med hjælp fra forfatteren Kirsten Thorup mod på at debutere som forfatter. De to mødtes på et skrivekursus på Københavns Hovedbibliotek, hvor Kirsten Thorup var gæstelærer. Her læste Anita Furu første kapitel op fra det, der senere blev hendes debutroman.  I 2017 udkom hun nemlig med Mit halve liv, der fortæller forfatterens farmors dramatiske historie:"Debutromanen Mit halve liv er inspireret af min fars opvækst i San Sebastián i Spanien og min farmors jødiske rødder i Kiev og København. Romanens tema er den fremmedhed, som hovedpersonen Ruth bærer med sig, og den fortid og tradition, hun på en gang længes efter og ønsker at løsrive sig fra."For bogen modtog hun Bogforums Debutantpris i 2018, der uddeles til årets bedste skønlitterære debutant. I forbindelse med udgivelsen af Mit halve liv (2017) har hun optrådt i Bogselskabet.

Anita Furu skriver ved siden af sit job i statsministeriet på en fortsættelse af Mit halve liv.

Litteraturpriser 
 Bogforums Debutantpris, 2018

Bibliografi 
 2017: Mit halve liv (roman)

Referencer 

Romanforfattere fra Danmark
Kvindelige forfattere i det 21. århundrede
Jøder fra Danmark
Helene Gjerris

Helene Gjerris (født 10. april 1968) er en dansk operasanger. Helene Gjerris, der har været med til at stifte FIGURA Ensemble, er en dansk mezzosopran uddannet fra Det Kongelige Danske Musikkonservatorium og École Philippe Gaulier i London.

Karrieren som operasanger 
Helene Gjerris debuterede officielt fra Det Kongelige Danske Musikkonservatoriums solistklasse i 1997, men hun begyndte allerede sin professionelle karriere som sanger i vokalensemblet Ars Nova i 1987. I 1992 var hun en del af etableringen FIGURA Ensemble, som har opført ny kompositionsmusik, udviklet musikdramatiske udtryksformer og koncertformer. FIGURA Ensemble har indspillet cd’er og samarbejdet med en lang række af danske og internationale kunstnere. På barokscenerne rundt om i Europa har Helene Gjerris optrådt i operaer af Cavalli, Händel og Monteverdi, og på de skrå brædder ved Den Jyske Opera, Aarhus Sommeropera og Den Ny Opera har hun blandt andet sunget klassiske operapartier som Cherubino i "Figaros Bryllup" og Maddalena i "Rigoletto". Helene Gjerris er blevet rost for sine fortolkninger af hovedrollerne i Bizets "Carmen" og Rossinis "Askepot". Hun har derudover optrådt som solist med alle de danske symfoniorkestre både med oratorie- og koncert-repertoire.

Undervisning og forskning 
I 2007 supplerede Helene Gjerris sin uddannelse med en masteruddannelse i elitesangpædagogik fra Det Kongelige Danske Musikkonservatorium i 2007. Foruden sit virke som operasanger har hun siden 2003 og 2004 været tilknyttet henholdsvis Syddansk Musikkonservatorium og Det Kongelige Danske Musikkonservatorium som underviser, først som timelærer, siden som adjunkt og lektor og senest som professor og faggruppeleder. I 2010-2016 var Helene Gjerris professor mso ved Syddansk Musikkonservatorium. I 2016 tiltrådte Helene Gjerris som professor ved Det Kongelige Danske Musikkonservatorium. Helene Gjerris har i 2018 modtaget en bevilling fra Kulturministeriet til et treårigt kunstnerisk forskningsprojekt, der skal undersøge og belyse musikalsk tekstarbejde.

Priser 
Helene Gjerris har modtaget en række priser og legater igennem sit virke, bl.a. Aksel Schiøtz Prisen, Dansk Komponist Forenings Musikerpris, Dansk Tonekunstner Forenings hæderspris, Gladsaxe Musikpris (1999), Julie Friisholms mindelegat, Komponistforeningens Kunstnerpris, Musikanmelderringens Kunstnerpris, Reumert Talentprisen og Tagea Brandts Rejselegat (2006).

Kilder 

Operasangere fra Danmark
Marianne Kirkegaard

Marianne Kirkegaard er dansk erhvervsleder og siden 2016 administrerende direktør for CSM Bakery Solutions i USA.

Uddannelse 
Marianne Kirkegaard er uddannet cand.merc. fra Aarhus Universitet i 1993.

Karriere 
Kirkegaard har haft flere fremtrædende stillinger i fødevarebranchen, bl.a. hos Coca-Cola og Carlsberg, indtil hun i 2004 blev ansat hos Unilever, hvor hun indtil 2011 sad i forskellige direktørstillinger. I 2011 startede hun hos den amerikanske industribager CSM Bakery Solutions, hvor hun i dag er administrerende direktør.

Derudover sidder Marianne Kirkegaard i forskellige bestyrelser for bl.a. Salling Group. I 2018 blev Kirkegaard modtager af den prestigefyldte pris Womens Board Award og var i 2016 på Insights Success liste over de 30 mest indflydelsesrige erhvervskvinder i 2016 i USA.

Referencer 

Erhvervsfolk fra Danmark
Erhvervskvinder
Direktører fra Danmark
Thyra Sehested

Thyra Sehested (28. marts 1840 på Broholm, Fyn – 12. januar 1923 i København) var en dansk historiker og forfatterinde.

Baggrund 
Hun er søster til Hannibal, Knud og Hilda Sehested samt datter af stamhusbesidder og arkæolog Niels Frederik Bernhard Sehested. Fra 1886 boede hun som stiftsdame i Vallø Stift.

Historiker 
Thyra Sehested var fra sin ungdom optaget af litterære interesser med en forkærlighed for middelalderens folkeviser. Hun viste tidligt historisk interesse i sin families slægt og arbejdede på sin fars sidste værk, Arkæologiske Undersøgelser (1878-81). Efter sin fars død begyndte hun at studere sin slægts historie og flyttede til København for at kunne benytte de historiske arkiver til rådighed. Desuden tog hun jævnligt på studierejser og fik derved et omhyggeligt kendskab til sin slægts historie.

I sine egne skrifter behandlede hun historien om adelsslægten Sehested. Disse omfatter:

 Hannibal Sehested (2 bind, 1886)
 Rigskansler Christians Christophersen Sehested (1894)
 Admiral C. T. Sehesteds Saga (1904)
 Rigsmarsk Steen Maltese Sehested (1911)
 Afhandlingerne Malthe Sehested og Mogens Sehested (1919)

Referencer

Eksterne henvisninger 
 Adelsslægten Sehested
 https://biografiskleksikon.lex.dk/Sehested

Forfattere fra Danmark i det 19. århundrede
Forfattere fra Danmark i det 20. århundrede
Carla Ottosen

Carla Ottosen (født 1886 – død 1959) var en dansk forfatter, lærerinde og forstander for badesanatoriet Frydenstrand.

Tidligt liv 
Carla Ottosen blev født den 22. august 1886 til forældrene Hans Rasmussen og Hansine Margrethe Kristiane Christensen. Familien boede i Frederikshavn og hendes far arbejdede som grosserer.

I 1905 tog Carla Ottosen folkeskolelærerindeeksamen fra Københavns forskoleseminarium og senere i 1914 supplerede hun med lærerindeeksamen fra Femmers kvindeseminarium. Herefter arbejdede hun som kommunelærerinde i København frem til 1924.

Hendes helbred skrantede, og hun begyndte derfor i 1911 som patient på Frydenstrand badesanatorium ved Frederikshavn. Sanatoriet blev drevet af det adventistiske Skandinavisk Filantropisk Selskab (SFS) og Sanatoriets direktør var læge Carl Ottosen, som senere blev Carlas ægtefælle.

Direktør for sanatoriet 
Gennem sine mange besøg på sanatoriet, blev Carla Ottosen interesseret i adventismen, og adventisternes ønske om at fremme sund kost og diæt. Det inspirerede hende til i 1920 at begynde at skrive for den kvindelige afholdspresse og blive medlem af Skodborg Afhold og Sundhedsforening to år senere.

i 1923 blev hun gift med Carl Ottosen. Herefter kom hun til at stå for den daglige ledelse af Frydenstrand og Skodborg badesanatorium, som begge var grundlagt af Carl Ottosen. Da hendes mand døde i 1942, overtog hun direktørposten for badesanatorierne ved Frederikshavn, som hun bestræd frem til 1952.

Efter anden verdenskrig, blev der under hendes ledelse etableret en fysionterapeutskole ved sanatoriet. Denne skole var en af de første lægeautoriserede skoler i Danmark.

Carla Ottosen var involveret i den kristelige afholdsforening for kvinder, Det Hvide Baand, hvor hun var formand fra 1930-33. Hun var redaktør for foreningens blad Mors Blad fra 1927-39 og for børneafholdsbladet Nordlyset i 1923-28. Hun skrev også artikler til Sundhedsbladet, som var en del af SFS.

Hun havde stor betydning for udbredelsen af det adventistiske budskab i gennem sit arbejde for afholdsbevægelsen og arbejde for en sundere kost til både syge og raske. Hun udgav en række kogebøger, hvoraf mange blev oversat til andre skandinaviske sprog og udkom i flere oplag. Hun var stor fortaler for vegetarismen, og en stor del af hendes forfatterskab centrerede sig om dette. 

Hun skrev også to romaner, og udgav i fællesskab med Arne Hall Jensen en biografi om sin afdøde mand.

Bibliografi 

 Vegetarisk kogebog for enhver husholdning, 1926
 Af Storbyens Dagbog, 1929
 Kontraster, 1933
 Nem vegetarisk mad, 1933
 Vegetariske retter, 1933
 Moderne sukkersyge-kost, 1934
 Hvorledes bliver jeg slank, 1937
 En Kampens Mand, 1958

Eksterne henvisninger 
 Carla Ottosen på Dansk Kvindebiografisk Leksikon
 Frydenstrand - En Hemmelighed Fra Arkivet fra Frederikshavn Stadsarkiv

Referencer 

Forfattere fra Danmark i det 20. århundrede
Erhvervskvinder
Direktører fra Danmark
Vegetarer
Nanna Noe-Nygaard

Nanna Noe-Nygaard (født 7. december 1940 i København) er en dansk geolog og dr. scient. siden 1995.

Intens forskningsindsats i Åmosen ved udgravning af en boplads fra den yngre jægerstenalder. Udgravningen mundede i første omgang ud i hendes speciale Præstelyngen, 1969, og hun fortsatte arbejdet i Åmosens med det store bassins udviklingshistorie gennem Sen- og Postglacialtiden. Arbejdet var omfattende og inkluderede blandt andre flere af hendes specialestuderende, og både Carlsbergfondet og Statens Naturvidenskabelige Forskningsråd har støttet det. Udgav i 1995 sin fler- og tværfaglige doktordisputats Ecological, Sedimentary and Geochemical Evolution of the Late-glacial to Postglacial Åmose Lacustrine Basin, Denmark, som hun i 1998 sammen med flere kolleger fulgte op på med udgivelsen Palæobiologiske, sedimentologiske og geokemiske undersøgelser af Sen Weichsel og Holocæne aflejringer i Store Åmose, Danmark .

Noe-Nygaard blev i 1995 hædret med Danmarks Geologipris og i 2000 slået til ridder af Dannebrog.

Referencer 

Geologer fra Danmark
Riddere af Dannebrog
Eva Fog

Eva Fog (født 1979) er digital pædagog, underviser, konsulent, kønsaktivist og ekspert i børns brug af digitale medier samt kvinder og teknologi.

Eva Fog er stifter og forkvinde for teknologiforeningen Digipippi, der arbejder med at få piger til at interessere sig for IT. Hun blev i 2018 udnævnt til "Role Model of the Year" af IT-konferencen "Wondertech" og DigiPippi blev i 2018 udmærket som et foregangseksempel for ligestilling af EU's ligestillingsinstitut.

Eva Fog er uddannet Rudolf Steiner-pædagog i 2009.

Bibliografi

Referencer 

Pædagoger fra Danmark
Ellemose

Ellemose er et moseområde langs Ramløse Å nord for Arresø på nordsjælland. Den ligger syd for Tibirke Bakker som dele af også indgår i fredningen. Mosen ligger i Gribskov Kommune i Nationalpark Kongernes Nordsjælland og en del af den hører under Natura 2000-område nr. 134 Arresø, Ellemose og Lille Lyngby Mose En del mosen blev i 1949 fredet

Bævere 
Fra 2009-2011 blev der i Nordsjælland udsat 23 bævere, heraf en del i Ellemosen men de er forsvundet fra mosen igen, men er set andre steder i området.

Oldtidsvejen 
I den nordlige del af Ellemosen ligger en ca. 100 m lang oldtidsvej. Den er solidt bygget: en 3 m bred og 60 cm tyk brolægning af marksten med kantrækker af store sten. Hele vejen hviler på et fundament af grus, sand og trærafter, der har stabiliseret vejen gennem mosen. Formentlig har der altid været et overfartssted her. 

En trædesti løber ved siden af vejen. To bronzesmykker er fundet ved udgravningen. De er fra før-romersk jernalder, fra 300-150 år før vor tidsalder. Vejen er fra samme tid. En træbro, fra bronzestenalderen, 5000 år gammel, har tidligere ligget på samme sted. Oldtidsvejen fører over mosen på mosens smalleste sted.
I stenalderen var her en lille saltvandsfjord med en lille beboet ø. I bronzealderen var mosen blevet til en sø. I dag ved man ikke hvor vejen har ført hen. 

Tibirke Oldtidsvej i Ellemosen blev fredet 1949. Nationalmuseet kontaktede Fredningsnævnet for at få en oldtidsvej fredet. Gårdejeren afgav sin jord for 500 kr. Ved landevejen er opsat et skilt, der viser vej til oldtidsvejen. Der må ikke bygges eller beplantes på området.

Der blev fundet to bronzesmykker ved udgravningen. De er fra før-romersk jernalder, fra 300-150 år før vor tidsalder. Vejen er fra samme tid.

Kilder og henvisninger 

 Vandretursfolder: Ellemosestien  naturstyrelsen.dk hentet 9, marts 2019

Lokaliteter i Gribskov Kommune
Fredede arealer i Danmark
Moser i Danmark
Mette Lykke

Mette Lykke (født 1981 i Ringkøbing) er en dansk erhvervsleder, iværksætter og investor. Mette Lykke er CEO for Too Good To Go.

Baggrund og uddannelse 
Mette Lykke er ud af en familie af selvstændige. Hendes farfar startede i 1947 kæden 10-4, som både består af byggemarkeder og tømmerhandler. Mette Lykke er gift med Mads Lykke, og de har døtrene Maya og Ellen.

Mette Lykke har kandidateksamen i statskundskab fra Aarhus Universitet.

Karriere 
I 2007 var hun medstifter af virksomheden Endomondo, som i 2015 blev solgt,for en halv milliard kroner, til Under Armour, hvor hun var senior vice president indtil 2017.

Mette Lykke blev i 2018 valgt ind i Gyldendals bestyrelse.

Referencer 

Erhvervskvinder
Iværksættere fra Danmark
Alumni fra Aarhus Universitet
Personer fra Ringkøbing
Christine E. Swane

Christine Elise Swane (født 1960 i Farum) er uddannet mag.art. i kultursociologi og har en ph.d.-grad i Hverdagslivet med demens fra Københavns Universitet. Siden 2006 har hun været direktør og forskningsleder i Fonden Ensomme Gamles Værn. Hun er medlem af bestyrelsen for Dansk Gerontologisk Selskab og redaktionskomiteen for tidsskriftet Gerontologi. Christine E. Swane har i 30 år beskæftiget sig med forskning og formidling inden for gerontologien (læren om aldring, alderdom og gamle mennesker).

I 1998-2004 var hun leder af Gerontologisk Institut, 1998-2000 leder af Videnscenter på Ældreområdet og i 2004-2006 studieleder for Masteruddannelse i Gerontologi og Masteruddannelse i Rehabilitering på Syddansk Universitet.

Igennem sit arbejde skaber og formidler Christine E. Swane indsigt i gamle menneskers eget syn på hverdagen og det at blive gammel, ikke mindst når det handler om emner som demens, ensomhed og det sociale liv i alderdommen samt ældre indvandrere og flygtninge. Hun beskæftiger sig også med, hvordan familie og fagfolk involverer sig i svækkede, gamle menneskers hverdagsliv – og med de billeder og forestillinger om alderdommen, der findes i samfundet.

Christine E. Swane er medlem af forskellige ekspertudvalg, bl.a. svarer hun på spørgsmål om ældre og samfundet på Kristeligt Dagblads portal etik.dk. Samme dagblad har også interviewet Christine E. Swane og hendes mand om den modne kærlighed.

Christine E. Swane var i 2012 generalsekretær for Nordisk Kongres i Gerontologi i København. Hun er medlem af bestyrelsen for Dansk Gerontologisk Selskab og redaktionskomiteen for tidsskriftet Gerontologi.

I 2019 modtog hun Ældrerådenes Hæderspris for sin årelange indsats for at skabe bedre vilkår for gamle mennesker. Et særligt fokus har været marginaliserede og skrøbelige personer, der befinder sig i en socialt udsat situation.

Referencer 

Forskere fra Danmark
Astrid Haug

Astrid Haug (født 24. november 1978 i Aarhus) er selvstændig rådgiver og ekspert i sociale medier. Hun har bl.a. udgivet bogen "Sig du kan li' mig - Indholdsstrategi for sociale medier" (2014).

Hun kommenterer sociale medier og politik hos DR, TV 2 m.fl. Astrid Haug er bestyrelsesmedlem hos Symbion A/S, Bryd Tavsheden, LTP Group, A4 Medier, tænketanken Cevea og Unicef Danmark. Derudover sidder hun i advisory board hos Kræftens Bekæmpelses Fremtidspanel og er medlem af Djøfs Repræsentantsskab.

Karriere 
Astrid Haug er uddannet cand.mag. i medievidenskab på Aarhus Universitet i 2005 og har siden 2004 arbejdet med den nyeste udvikling inden for sociale medier og politisk kommunikation. Hun har tidligere arbejdet som community manager på Berlingske, pressechef i Københavns Kommune og på Christiansborg, særlig rådgiver i Kulturministeriet samt som frivillig kampagnemedarbejder for Demokraternes præsidentkandidat John Kerry i 2004.

I 2013 stiftede hun Astrid Haug Bureau, hvor hun som digital rådgiver, hjælper virksomheder og organistationer med strategisk brug af sociale medier, afholder workshops, holder foredrag eller kommenterer sociale medier, politik og digital tranformation i medierne.

Privatliv 
Astrid Haug er gift med journalist og chefredaktør på Føljeton, Oliver Stilling.

Bibliografi 
 2009: Lyt til elefanterne (med Anna Ebbesen)
 2014: Sig du kan li' mig - Indholdsstrategi for sociale medier
 2016: Lederens GPS til sociale medier
 2018: Fremtiden tilhører de frygtløse – en guide til den digitale forretningsudvikling

Referenceliste 

Faglitterære forfattere fra Danmark
Kvindelige forfattere i det 21. århundrede
Ellie Jokar

Ellie Jokar (født 1980) er rapper, stand-up’er og skuespiller. Hun kom til Danmark fra Iran som 4-årig .

Hun er bl.a. kendt fra satireshowet Det slører stadig (2013), Iqbal & Den Indiske Juvel (2018) samt Iqbal & Superchippen (2016). I 2018 debatterede hun med sit one-woman show "Perler for Svin", der tager fat i fordomme og kulturelle forskelle, bl.a. mellem Danmark og Iran, og de politiske problematikker, der kan opstå i mødet mellem disse.

Ellie er desuden en væsentlig stemme i den danske LGBT+-debat.

Ellie er diagnosticeret med sclerose som 18-årig.

Referencer

Eksterne henvisninger 
 

Standupkomikere fra Danmark
Skuespillere fra Danmark
Personer fra Iran
Lisbeth Jacobsen

Lisbeth Jacobsen (født 17. april 1957) er en dansk kok, som er opvokset i Hadsten. Hendes restaurant, Restaurationen, i København blev tildelt en stjerne i Michelinguiden i 1995 og 1999.

Karriere 
Hun kom i lære på Hotel Royal, hvor hun blev udlært som både kok og tjener i starten af 80’erne. Efter læretiden har hun arbejdet på flere Københavnske restauranter, blandt andet Restaurant Lumskebugten, Restaurant Kommandanten og Restaurant Saison.

Siden 1991 har hun sammen med sin mand, Bo Jacobsen, drevet Restaurationen, og her er det Lisbeth Jacobsen, der tager sig af dessertkøkkenet, af oste og bagværk samt af selve driften af restauranten.

Bibliografi 
Sammen med Bo Jacobsen har hun fået udgivet flere kogebøger bl.a. Ny dansk mad, Hængekøjekogebogen, Dansk Mad Derhjemme og Restaurationen, Maden & Vinen

Kilder og henvisninger 

Kokke fra Danmark
Kvindelige kokke
Personer i Kraks Blå Bog
Beck (tv-serie)

Beck er en svensk tv-serie baseret på Roman om en forbrydelse der er en serie på  10 krimier, som forfatterne Maj Sjöwall og Per Wahlöö skrev i årene 1965-75. Tv-serien består af 8 sæsoner med i alt 46 afsnit.  

Beck-filmene 43-46, eller blot 8. sæson, er en direkte fortsættelse af de foregående fire film, får premiere hen over årsskiftet 2021/2022 på C More.

Afsnit 43, den første af de 4 nyeste afsnit (43-46), har fået premiere på streamingtjenesten CMore den 25. december 2021. Titlen er Et nyt liv.

Afsnit 44, Rage Room får premiere den 21. januar 2022. De efterfølgende film Beck 58 minutter og  Den grædende betjent får premiere henholdsvis fredag den 18. februar og fredag den 18. marts 2022 - alle på CMore

Serien startede ud som biograffilm, men er senere blevet til en serie på C-more. Den første film i serien med Peter Haber som hovedperson, Lokkeduen, er skrevet af Rolf Börjlind. Rolf Börjlind har skrevet hele første sæson, og er baseret på bøgerne om Martin Beck. Den havde premiere i de svenske biografer d. 27. juni 1997 og blev hurtigt blev en succes.  Den blev den syvende mest sete svenske film i biograf med næsten 149.000 besøgende. Dette skete ,fordi den var en af de første svenske detektiver, samtidig med at der dukkede en masse velkendte ansigter frem for svenskerne. Tv2 Danmark og Nordisk film var også med til at producere filmen. På daværende tidspunkt havde Beck seks sæsoner, alle på 94 min. Alle afsnittene fra sæson 1 er udgivet i årene 1997-98, så filmene har været udgivet meget tæt op ad hinanden. Det særlige ved Beck er, at hver film består af et drab, mens personernes privatliv følges i alle filmene.

Serien er særligt kendt for Martin Beck og hans svingende humør, men også alle de ting, som han også hans kollegaer gennemgår. Hans makker Gunvald Larsson kan siges at være meget modsat af Beck, da han er en arrogant, kynisk og meget voldsom person, og han har sin helt egen tolkning af loven. Lena Klingström kommer ikke særlig godt ind i gruppen, men undervejs kommer hun tættere og tættere på Beck og Larsson. Desuden er Becks nabo værd at nævne, som Beck har et meget mærkeligt forhold til. Da han på den ene side, synes han er meget irriterende, men på den anden side, synes han meget om ham.

Pris 
Swedish Crime Writers' Academy har efterfølgende lavet en pris, som er opkaldt efter Martin Beck. Prisen går til den bedste forbrydelses roman i oversættelse. Prisen er en af de mest prestigefyldte internationale skriftlige priser.

Serien er baseret på bøgerne skrevet af Maj Sjöwall og Per Wahlöö, og er udgivet i årene 1965-1975. Filmene handler dog meget løst om det samme, man kan også se en masse af de samme træk i dem.

Afsnit

Referencer 

Tv-serier fra Sverige